runetrust/blame-folketinget-dk huggingface dataset:
Frank Aaen (EL), 2001-03-23:
Man skal tænke på, hvordan man kan udvikle nogle kompetencer, der i forvejen er i et område, hvordan man kan understøtte dem med en statslig institution, med en uddannelsesinstitution eller med en forskningsinstitution. Der er da ingen tvivl om, at dér, hvor man har de største økonomiske spredningseffekter, når man træffer beslutning om at lægge en institution et givet sted, er det jo f.eks. en uddannelsesinstitution.
Majbrit Berlau (EL), 2006-03-28:
Det, der er fuldstændig skævt i denne diskussion, er jo, at der ikke er noget i det lovforslag, vi behandler nu, eller i det forslag, vi skal behandle senere i dag, altså L 170, der tilsiger, at man har tænkt sig at tilføre skolen yderligere ressourcer til at sætte ind over for de børn, som ikke klarer testen så godt, og det er jo i virkeligheden det, der er problemet.
Susanne Clemensen (CD), 1998-10-22:
Det kan godt være, at det ikke er den model, der kan komme igennem, men vi efterlyser altså stadig væk den mekanisme, der kan få det til at hænge sammen. Fordelen ved jobfradraget frem for fleks- og skånejob er jo netop, at alle bliver ansat under de samme vilkår og har de samme rettigheder. Jeg vil også godt fremhæve, hvad CD hele tiden har sagt om fleks- og skånejob, nemlig at vi ikke skal presse mennesker ud i job, der enten ikke er der, eller som de ikke kan klare.
Mariann Fischer Boel (V), 2000-10-24:
Og så blot et par kommentarer til de enkelte elementer i resten af pakken: Jeg vil godt sige, at 10 minutter til at behandle så mange lovforslag af sådan en vis karakter finder jeg fuldstændig utilstrækkeligt, men det kan vi måske få lejlighed til at vende tilbage til.
Helle Thorning-Schmidt (S), 2012-10-03:
Man kan også undre sig over, at der sidder så mange i Folketinget, som jo alle sammen har læst grundloven – går jeg ud fra – som i så lang tid kan tro, at der skal en sikkerhedsgodkendelse til for at blive minister, når der i grundloven står, at det er statsministeren alene, der udpeger ministre, naturligvis sammen med regenten.
Christian Langballe (DF), 2016-03-16:
Mit spørgsmål lyder: Hvad er ministerens holdning til realismen i ministerens egne udtalelser om, at: »Grimhøjmoskéen skal lukkes«, hvordan har ministeren tænkt sig at gennemføre det, og mener ministeren ikke, at når en minister udtaler sig, så sker det på regeringens vegne, det forpligter, og det må stå til troende?
Peter Skaarup (DF), 2000-04-06:
Og det er brandærgerligt, at Socialdemokratiet og regeringen åbenbart er modvillige med hensyn til at give de oplysninger, som folketingsmedlemmer har brug for. I den forbindelse vil jeg sige, at nu har både SF, De Konservative, Frihed 2000 og Dansk Folkeparti signaleret, at vi gerne vil have de her oplysninger.
Pia Gjellerup (S), 2006-10-04:
Men vi har samtidig valgt at køre alle effekter af kommunal-, struktur- og udligningsreformen igennem i ét hug, hvilket betyder, at en del af tingene afspejler sig på skattesiden hos de kommuner, der skal aflevere, i form af en skattestigning, og hos de kommuner, der modtager, i form af en skattelettelse.
Leif Mikkelsen (LA), 2017-05-04:
Der er som nævnt også nogle liberaliseringer i det her forslag, og derfor kan man håbe på, at skatteministeren, der jo står fadder til det her, også går i lønkammeret og tænker videre på at leve op til at være en borgerlig skatteminister, sådan at vi en dag får et forslag om en virkelig liberalisering, altså en privatisering af danske spil i Danmark, sådan at der bliver mulighed for konkurrence og frihed og alt, hvad jeg går ud fra at man også taler om i skatteministerens parti.
Keld Albrechtsen (EL), 2000-05-24:
Er det korrekt, at man er nede på halvdelen af den nødvendige kapacitet til at lave laboratoriekontroller, og at man har vidst, at det ville gå sådan, og at man fra ministeriets ledelses side konsekvent ikke har set på de advarselslamper, der er blevet tændt.
Alex Vanopslagh (LA), 2020-01-21:
Og der har jeg det sådan, at hvis den type hypotetiske situation skulle opstå, hvor man kan håndtere dataene sikkert, hvor der er parlamentarisk kontrol med den overvågning, man sætter op, og at den er målrettet enkelte personer i enkelte områder og kun i afgrænsede perioder, ja, hvis og såfremt det skulle ske – min tillid til, at det sker, er ikke særlig stor – så vil jeg da ikke være afvisende over for, at nogle af de mange, mange tusinder af kameraer, der i forvejen er i Danmark, kunne have ansigtsgenkendelsesteknologi i sig, såfremt alle de førnævnte betingelser er opfyldt, hvis det er det, der gør, at man kan opklare flere forbrydelser.
Mikkel Bjørn (DF), 2026-01-29:
Det burde ikke være nødvendigt at fremsætte et beslutningsforslag for at få regeringen til at stå fast på det allermest selvfølgelige: at flygtningestatus er imidlertid, at personer, der ikke længere har behov for beskyttelse, skal sendes hjem, at dømte kriminelle og afviste asylansøgere ikke skal gå rundt på danske gader, men ud af landet.
Lars Barfoed (KF), 2010-03-26:
Men det vil ikke ændre på, hvis vi på nuværende tidspunkt giver os til at lovgive og træffe beslutninger i Folketinget, netop mens der er en grundig og vigtig debat i den danske folkekirke, hvor meget tyder på, at kirken måske kunne komme til en indre afklaring selv på de her spørgsmål, at det så ville gribe forstyrrende ind efter min opfattelse på den dialog, der er i kirken.
Ole Glahn (RV), 2005-03-15:
Specielt vil vi sige, at det, at det hedder »lov om et evalueringsinstitut for kommuner m.v.«, nok er det nærmeste, man kan komme en falsk varebetegnelse, for evalueringsinstitut og evaluering er sådan positivt ladede ord, som vi hører i så mange sammenhænge, og hvem går ikke ind for det?
Kaare Dybvad Bek (S), 2020-11-04:
Det, vi har sat os for, er at sige, hvordan vi sørger for, når man så har en person, der er dømt for vold, grov vold er det jo endda tit, at personen kommer hurtigere ud, i stedet for at man skal igennem fire retsinstanser, før man når til at kunne udsætte folk.
Mette Frederiksen (S), 2015-04-29:
Punkt 2 er 3. g'erne jo lige nu på vej til deres eksamener, og mange har været bekymrede for, om de kunne få lov til at køre den tur, som er meget, meget festlig, og som er en rigtig fin dansk tradition, og den synes jeg ikke at der er nogen der skal berøves.
Magnus Heunicke (S), 2010-05-12:
For oplysningens skyld vil jeg spørge, om det så er rigtigt forstået, at det overhovedet ikke er driften, men faktisk kun ejerskabet og vel også vedligeholdelsen af, nyinvesteringen af landingsbanen, nettet, jernbanenettet eller ledningsnettet, men ikke selve driften af en service, som kunne være togdrift eller noget andet.
Poul Nyrup Rasmussen (S), 2000-02-23:
Jeg vil gerne starte med at sige tak for initiativet, så vi netop på det her tidspunkt får en god debat om regeringskonferencen og det, der er regeringskonferencens hovedopgave, nemlig at prøve at skabe de rigtige rammer for at EU's udvidelse kan finde sted på betryggende vilkår i et godt tempo, som også tager hensyn til de nye lande, og som samtidig sikrer os en basis for et godt og stabilt samarbejde.
Ingrid Rasmussen (S), 1998-04-16:
Derfor skal jeg på vegne af Socialdemokratiet, Venstre, Det Konservative Folkeparti, Centrum-Demokraterne, Det Radikale Venstre og Kristeligt Folkeparti fremsætte følgende: Forslag til vedtagelse »Folketinget afventer Forsvarskommissionens betænkning om forsvarets formål, opgaver og organisation, der forventes at foreligge mod slutningen af året, og som vil være udgangspunkt for kommende forligsforhandlinger.«
Ole Birk Olesen (LA), 2016-10-12:
Derfor bakker vi op om lovgivningen indtil den dag, hvor der ikke behøver at være nogen boligstøtte, og hvor boligselskaberne til gengæld kan få lov til at beholde deres overskud og ikke skal sende det ind i Landsbyggefonden – den dag, hvor boligforeningerne er private boligforeninger på lige fod med så mange andre boligformer og ikke får nogen særbehandling af staten.
Karina Adsbøl (DF), 2019-11-06:
Mener ministeren så, at det er rimeligt, hvad der foregår på Havbakken i Hjørring Kommune, altså netop det, at man simpelt hen omgør plejeboliger til ældreboliger og så siger, at det kan foregå sådan, hvilket betyder, at man så ikke længere har tilknyttet fast personale?
René Skau Björnsson (S), 2006-04-28:
Vi Socialdemokrater er opmærksomme på, at efter dansk forsknings krav til evidens er metodernes effektivitet ikke videnskabeligt bevist, men vi finder, at resultaterne i det danske forsøg er så overbevisende, at vi godt vil være med til at øge kommunernes muligheder for at give flere forældre bedre og mere lige økonomiske betingelser, hvis deres barn skal indgå i et veltilrettelagt hjemmetræningsprogram.
Mattias Tesfaye (S), 2021-05-06:
Nu er der kun 10 sekunder tilbage – men det kunne f.eks. handle om folk, som vi i dag ville betragte som åbenbart grundløse asylansøgere, og som vi derfor umiddelbart ville have mulighed for at udsende til andre lande, fordi der ikke er nogen grund til at Danmark indleder en asylsagsbehandling på dem.
Jacob Buksti (S), 2001-04-27:
Det var nedlæggelsen af denne rute til fordel for Gedser-Rostock, som i sin tid var årsag til nedlæggelsen af togforbindelsen, fordi der ikke var økonomisk basis for at opretholde en særskilt færgerute mellem Gedser og Warnemünde. Retableringen af Warnemünderuten er vigtig, fordi der er god jernbaneforbindelse helt frem til færgelejet i Warnemünde, hvilket er en forudsætning for realismen i togforbindelsen.
Pia Adelsteen (DF), 2016-01-28:
Skal jeg så forstå det sådan, at Enhedslisten også synes, at hvis man vil overdrage noget til naturen, erstatter man det, altså at det er en form for ekspropriation, hvor man siger: Okay, vi laver en strategi – det her vil vi give tilbage til naturen, og det er en form for ekspropriation, så vi holder de her sagesløse grundejere skadesløse?
Frank Jensen (S), 1999-11-11:
, da det er grundigt overvejet i Justitsministeriet, og også har været forelagt for Straffelovrådet og har indgået i politiske overvejelser allerede i foråret mellem de politiske partier, som jeg har drøftet lovforslaget med. Så jeg er glad for, når vi nu er kommet så langt, som vi er, og vi her i dag har førstebehandling af et meget omfangsrigt lovforslag, at der så også er en meget positiv tilkendegivelse fra størstedelen af Folketingets partier om nu at tage skridtet til at udvide anvendelsen af samfundstjeneste som sanktion over for folk, der har kørt spirituskørsel. Der er flere ordførere, der har spurgt, hvad der er den bagvedliggende årsag til fremsættelse af lovforslaget.
Niels Helveg Petersen (RV), 2011-01-20:
Jeg har forstået af bemærkningerne til lovforslaget, at der her er sat et arbejde i gang, hvor man diskuterer med KL, hvorledes man kan organisere inddrivelsen for socialt udsatte familier, og jeg håber da, at det udvalgsarbejde og arbejdet med den model kan føre til et ordentligt resultat.
Ole Birk Olesen (LA), 2020-11-13:
Der er det bare interessant, om regeringen er villig til at gennemføre en nedslåning af alle mink i Danmark med et smalt flertal bestående af bl.a. tre partier, som er fuldstændig ligeglade med, om der er klar videnskabelig opbakning til at gøre det i forbindelse med corona, og som ville gøre det, selv om der var den allersvageste opbakning fra videnskaben, fordi de ønsker at forbyde mink.
Simon Emil Ammitzbøll (LA), 2011-03-18:
Der står sådan set, at, ja, man har forbedret forholdene på grund af hensynet til børnene – noget, vi lægger vægt på i Liberal Alliance – ja, man skal tage ud af Danmark, hvis man får nej til asyl – det er noget, vi lægger vægt på i Liberal Alliance – og ja, vi skal evaluere den foreliggende asylpolitik.
Torben Hansen (S), 2010-11-30:
I eksempelvis Dansk Arbejdsgiverforenings høringssvar i den her sag – og Dansk Arbejdsgiverforening kan man jo ikke beskylde for at være et socialdemokratisk sammenrend – står der jo bl.a., at efter DA's »vurdering har den konkrete udmøntning af prisloftet i lovforslaget en række uheldige beskæftigelsespolitiske implikationer.
Hans Engell (KF), 1999-02-09:
Hr. Holger K. Nielsen siger, at militæroperationer ikke nødvendigvis skaber fred, og det er selvfølgelig et rigtigt standpunkt, men vi kan ikke overse, at det har været truslen om militær magtanvendelse, som har været med til at forhindre den totale katastrofe i Kosovo.
Henrik Dahl (LA), 2017-11-23:
Der må jeg bare som en person, der selv har været selvstændig og freelancer gennem årtier, sige, at det er en logik, der passer helt utrolig dårligt til f.eks. iværksættere, som jo både kan komme i den situation, at de arbejder meget og har en lille indtjening, men heldigvis også kan komme i den situation, at de tidsmæssigt måske ikke arbejder så meget, men har en ganske god indtjening.
Mette Bock (LA), 2013-05-24:
Nu tilfører man ganske vist nogle flere ressourcer, men med det, der er blevet nævnt her i salen i dag, må jeg sige, at jeg har utrolig svært ved at se, hvordan man skal kunne opnå bare det uambitiøse mål, som regeringen og Enhedslisten har sat sig med udgangen af 2014.
Jane Heitmann (V), 2016-04-15:
Den nye lovgivning her for tobaksvarer vil også, særlig for at skærme de unge, sikre, at unge ikke bliver vildledt af udtryk som f.eks. light eller mild eller naturlig, og der indføres derfor en pligt for den, som markedsfører tobaksvarer, til at sikre, at emballagen ikke indeholder træk, som kan opfattes, som om en tobaksvare er mindre skadelig eller kan have positive sundheds- eller livstilsmæssige virkninger. Som noget nyt vil der også fremover være rygestopoplysninger på pakkerne, og i det danske tilfælde vil det være henvisning til Stoplinjen.
Jann Sjursen (KRF), 2002-05-23:
Jeg synes i hvert fald, det var rimeligt, at ministeren så forholder sig i det mindste til det synspunkt, som ikke bare jeg - jeg er ikke ordfører i dag - men ordførere i øvrigt har fremsat her i debatten, at det er så ganske absurd, at regeringen på den ene side fremlægger et 10-punkts-program, som den siger den gerne vil forhandle med Folketingets partier, at den gerne vil have et bredt samarbejde, ja, den vil måske gerne endda have et forlig, og på den anden side forhandler den altså med udgangspunkt i selvsamme 10-punkts-program med KL.
Per Ørum Jørgensen (KF), 2007-03-14:
Der har jeg altså stadig væk tillid til de enkelte forældre, at de enten sørger for at lave en god madpakke til deres børn, som er sund og nærende, ud fra hvad man nu i den enkelte familie mener er det rigtige, eller at de er i stand til at give en tyver med eller betale de 300 kr. om måneden, eller hvad prisen nu engang er, for at barnet kan få sund kost.
Kristian Thulesen Dahl (DF), 2001-04-25:
De, der virker i ATTAC, er efter min bedste overbevisning folk - i øvrigt fra den traditionelle venstrefløjsaktivisme - der har savnet et ståsted, og nu føler de så, at de har fået et nyt ståsted i forbindelse med ATTAC. Så lige til det der med Bill Gates.
Christine Antorini (S), 2005-09-06:
Tidligere i dag var den konservative ordfører fremme og rose den massive eller betydelige mængde af midler, der var sat af til uddannelse, en tale, som finansministeren i øvrigt roste, det var en af dem, der fik ros med på vejen, men det lød så også, som om den konservative ordfører var lidt overrasket, da jeg spurgte ordføreren, om det kunne være rigtigt, at de 10 mio. kr. netto, der i virkeligheden er afsat i finansloven til uddannelse – og det er al uddannelse: til folkeskolen, erhvervsuddannelser, gymnasier, videregående uddannelser, netto er der afsat 10 mio. kr. – var den massive uddannelsesindsats.
Kim Andersen (V), 2013-02-21:
Vi er jo helt enige om, at investeringer skal være på markedsmæssige vilkår, og at de naturligvis skal være konkurrencebaseret, men det kan de vel godt være, selv om der måtte være et konsortium, hvori der med en vægt på f.eks. 10 pct. var deltagelse fra den danske stat og så i øvrigt indgik alle mulige andre investorer, som foretog nogle investeringer i Grønland for at få gang i noget kapitaltilvækst og jobskabelse i Grønland.
Jakob Ellemann-Jensen (V), 2022-10-06:
Jeg synes, tankegangen er helt rigtig, og jeg synes, at det her med netop at få nedbragt mængden af soja, som man sejler på tværs af Atlanterhavet både på den ene og den anden led og diagonalt, jo for pokker er vigtigt, for det har en indflydelse på vores udledninger.
Henning Hyllested (EL), 2014-05-08:
Det er jo det, der er formålet med det her, og jeg kan ikke forstå, at ordføreren ikke kan se, at det lige nøjagtig er den indsats, som ordføreren jo i høj grad lægger vægt på, for indsatsen imod ulovlig cabotage er nemlig slet ikke nok.
Erling Bonnesen (V), 2019-12-19:
Danmark har glæde af, at vi har fælles regler på området, da det er med til at gøre både import og eksport lettere, og det er dog vigtigt, at reglerne ikke bliver en uforholdsmæssig stor byrde for erhvervslivet; tværtimod skulle man også gerne kunne få øje på nogle forenklinger.
Alex Ahrendtsen (DF), 2023-05-24:
Det store problem med den nuværende pædagoguddannelse er, at den er ekstremt teoretisk, og det siger evalueringen jo også lidt indirekte, nemlig at der er for stor forskel på praksis, det vil sige det, de møder, når de er i praktik ude på daginstitutionen, og det, de så lærer på pædagoguddannelsen.
Aage Frandsen (SF), 1998-01-27:
Derfor har vi på linje med partiet Venstre stillet en række spørgsmål i Politisk-Økonomisk Udvalg, og vi synes, at selv om Venstre helt legitimt også har det formål at komme af med den nuværende regering, så var de spørgsmål, som de stillede, meget relevante og meget sagligt begrundede.
Jens Peter Vernersen (S), 2006-02-08:
Jeg synes, vi er meget langt ude, når man overhovedet kan bruge udtrykket at slå politisk plat på en sag, som er dybt alvorlig, og som kun bliver rejst, fordi der er ihærdighed bag; fordi fru Karen Hækkerup stiller de spørgsmål, der gør, at vi senere får samrådet den 6. september.
Anders Fogh Rasmussen (V), 2006-05-17:
Tværtimod synes jeg, at familie- og forbrugerministeren har taget ansvaret på sig for at løse de problemer, der er opstået i fødevarekontrollen, ved at iværksætte en række konkrete initiativer, der skal genoprette forbrugernes tillid til fødevarekontrollen.
Lars Løkke Rasmussen (V), 2003-02-19:
Endvidere er det forslagsstillernes intention, at hver enkelt udbyder af sundhedsydelser skal have en godkendelse fra Sundhedsstyrelsen, inden informationen må lægges ind på hjemmesiden. Sundhedsstyrelsen får nemlig efter forslaget til opgave at stå som en slags garant for, at oplysningerne er retvisende og sammenlignelige og tilgængelige.
Per Ørum Jørgensen (KF), 2005-06-17:
Det her lovforslag er et afbalanceret lovforslag, der tager hensyn til dels de beskyttede navne, ved at vi sætter en grænse på 2.000, dels den efterspørgsel, der er i den danske befolkning år 2005, hvor en moderne familie gerne vil have mulighed for og fleksibilitet til at skabe en fælles ramme for deres familieliv.
Tina Nedergaard (V), 2011-02-02:
Men det, der jo er udfordringen, er, at samtidig med at vi i Danmark klart er berørt af den internationale økonomiske krise og danske virksomheder er pressede, kan vi ikke gå ud og pålægge dem flere udgifter og omkostninger og afgifter i vores forsøg på at hente vælgere ind, der skulle stemme på os, fordi vi ikke gør noget, der er ubehageligt.
Helge Adam Møller (KF), 2009-12-11:
Man kan døgnet rundt stort set helt ned til 12-års-alderen få alkohol, vin, stærk spiritus, øl osv., på tankstationer og alle andre steder, og samtidig med at vi har den der utrolig liberale holdning, har vi også suverænt Europas højeste forbrug af alkohol både blandt unge og ældre.
Jytte Wittrock (S), 2000-11-21:
Det har været vigtigt for os i Socialdemokratiet, at public service-reglerne fortsætter, udbygges og præciseres. Vi stiller krav om, at public service-stationerne skal være garant for, at det er muligt at vælge kvalitetsfjernsyn, kvalitetsradio og Internet; at der produceres
Benny Engelbrecht (S), 2012-11-22:
Nu nævner hr. Hans Kristian Skibby selv eksempelvis boligjobordningen, som jo er et glimrende eksempel på en erhvervsstøtteordning, som har vist sig at være meget lidt effektiv, altså hvor et job, som jeg kan forstå det på Skatteministeriet, har kostet op mod 1,5 mio. kr.
Rasmus Prehn (S), 2017-11-03:
Så vi synes generelt, at det med, at ministeren får en bemyndigelse til at ændre på reglerne på det her område, kan være udmærket, men det er altså bare vigtigt, at vi holder hånd i hanke med, hvad det er for nogle perioder, man skal have lov at lave de her forsøg i, og hvad der er af høring og evaluering undervejs.
Jann Sjursen (KRF), 2001-10-09:
Men det skulle i hvert fald glæde os i Kristeligt Folkeparti, om man i kommunerne rundtomkring i Danmark kunne blive enig om at festligholde den dag, hvor også kommunen får nye fuldgyldige samfundsborgere, får nye statsborgere i fællesskabet. Med disse ord vil jeg sige, at vi fra Kristeligt Folkepartis side ser frem til færdiggørelsen af behandlingen af dette lovforslag.
Ole Vagn Christensen (S), 2003-11-13:
Så angående det der med, at der jo ikke er én eneste lønmodtager, der ikke kan få sine penge: Det her handler jo alene om, om de lønmodtagere, som ikke gør krav på deres penge, skal have en henvendelse i større udstrækning, end de får i dag, om, at de nu kan få de penge.
Henrik Dahl (LA), 2020-06-16:
Det kunne selvfølgelig være interessant med mere forskning, sådan som Dansk Folkeparti lægger op til, men jeg vil nu alligevel påstå, at det er ret selvindlysende, at det at blive socialiseret uden for hjemmet selvfølgelig er en fundamentalt anderledes oplevelse end at blive socialiseret i hjemmet.
Margrethe Vestager (RV), 2004-01-14:
Med hensyn til den tredje del af forslaget, nemlig hjemmelen til, at amterne kan åbne døgnhuse, tror vi, at det vil være et meget positivt bidrag, men det er meget afgørende for os, at det ikke på nogen måde bidrager til at nedlægge senge i det system, som vi har i øjeblikket.
Pia Olsen Dyhr (SF), 2024-05-29:
Men når det er sagt, er Israel jo også udfordret, fordi antallet af dræbte civile palæstinensere er ekstremt højt og ulovlige bosættelser i årevis, både på Vestbredden og på grænsen til Gaza, har undergravet tiltroen til en fredelig løsning, og fordi Israel med sin meget hårde adfærd i de her måneder, senest i Rafah, er med til at skubbe venner af Israel længere væk.
Marianne Jelved (RV), 2003-03-28:
Jeg er for så vidt enig med Det Konservative Folkepartis ordfører i beskrivelsen af, hvad historien kan berette om 10-årige perioder, men det er jo ikke så interessant for de mennesker, som ramler ind i en konkret ubehagelig situation, som der var mange boligejere der gjorde i anden halvdel af 1980'erne dels på grund af skatteændringer, dels på grund af en meget hård lavkonjunktur.
Per Stig Møller (KF), 2003-03-26:
Jeg hørte i går general Vernon fortælle, hvorledes de går ud af Basra med civile foran sig og skyder, mens de har dem som skjold. Så umenneskeligheden ligger på Saddam Husseins side, og det skulle i virkeligheden egentlig også bekræfte hr. Keld Albrechtsen i, at det måske var en god idé at komme af med ham.
Kristian Jensen (V), 2013-05-29:
Men når hr. Magnus Heunicke har den meget systematiske tankegang, at færre offentligt ansatte end det, som man har planlagt efter, må betyde en ringere service, så vil jeg gerne høre hr. Magnus Heunicke om, hvor der er kommet en dårligere service i den offentlige sektor fra 2010 til 2012.
Henning Hyllested (EL), 2017-01-17:
Aflastningen gælder ikke mindst den tunge trafik, der kører igennem, og som er ganske voldsom – også for mig er den overraskende voldsom – og det fører til 60 pct. mindre trafik igennem Haderup, hvilket selvfølgelig igen fører til øget trafiksikkerhed og bedre bymiljø.
Troels Lund Poulsen (V), 2016-03-31:
Bl.a. ændres kvalitetskontrollen med revisorerne, så vi fremover kommer til at bruge langt mere krudt på eller have et langt større fokus på de revisorer, der ikke kan finde ud af at efterleve reglerne, mens vi lader de andre i fred, altså de revisorer, som overholder de gældende regler.
Nikolaj Villumsen (EL), 2013-05-29:
Er det sådan, man skal opfatte Liberal Alliances ønske om at skære ned i det offentlige, eller skyldes det ganske enkelt, at når det kommer til obersterne og generalerne og ikke bare sygeplejerskerne, børnehavepædagogerne osv., vil Liberal Alliance ikke være med til at finde penge i det offentlige?